Skryfnet se vlagskip-kursus weer aangebied; ander kursusdatums bekend | Maroela Media
Sedert Februarie 2021 help Skryfnet aspirantskrywers om te woeker met idees en woorde.
Die eerste aanlyn kursus van Skryfnet was die agt weke kursus "Inleiding tot kreatiewe skryfkuns", ontwikkel deur prof. Hans du Plessis. Daarna het verskeie kort kursusse gevolg. Vroeër vanjaar het die ses weke lange kursus "Skryf 'n liefdesverhaal" die lig gesien en dit word tans aangebied.
Begindatum: 7 Maart
Dié inleidende, praktiese kursus maak deelnemers aan die hand van die kortverhaal touwys in die basiese beginsels van verhalende prosa. Die kursus word aangebied deur Elzebet Stubbe, 'n senior boekeredakteur by Penguin Random House.
Die kursus fokus op skryfbeginsels, skeppingselemente en die skryfproses. Deelnemers word met teoretiese kennis en praktiese vaardighede toegerus om uiteindelik 'n eie verhaal te beplan, te skryf en te ontleed. Aan die einde van die kursus sal deelnemers kan spog met 'n afgeronde kortverhaal en 'n sertifikaat van Skryfnet.
Inskrywings sluit op 4 Maart 2022 en die kursus begin op 7 Maart en duur tot 2 Mei. Die kursus kos R2 850. Daar is egter 'n beperkte aantal plekke beskikbaar. Registreer sommer nou vir dié kursus.
Prof. Hans du Plessis (Foto: Hans du Plessis/Facebook)
Elzebet Stubbe (Foto: Verskaf)
Kom skryf 'n liefdesverhaal
Die aanbieder van "Skryf 'n liefdesverhaal", Madri Victor. Sy het ook die kursus ontwikkel (Foto: Verskaf)
5 September tot 17 Oktober
Alhoewel die "Skryf 'n liefdesverhaal"-kursus tans aangebied word, is daar reeds 'n datum bepaal vir 'n herhaling van die kursus. Dit is 'n praktiese ses weke lange aanlyn skryfkursus wat fokus op die belangrikste elemente van 'n liefdesverhaal. Jy word geleer hoe om oortuigende karakters te skep en hul drome en motiverings te gebruik om hul plot woema te gee en spanning te bou. Deelnemers gaan ook touwys gemaak word oor hoe om liefdesverhaal vir publikasie voor te lê.
Die kursus is ontwikkel vir Skryfnet deur Madri Victor, gesoute boekeredakteur, manuskripontwikkelaar en mentor vir vele voornemende skrywers. Sy gaan ook die fasiliteerder van die kursus wees.
Die kursus kos R2 100. Registrasie open binnekort.
Nuwe kursusse in 2022
Nog goeie nuus is dat ons reeds besig is met die ontwikkeling van nuwe kursusse wat binnekort aangekondig gaan word. Hou dus dié spasie dop.